  Майя Бывальцева Фольклоръя «Окно в небо» 8-тӥез калыккуспо фестиваль таяз арын гур дурын кырӟанъёслы сӥземын луоз. Со Дэри ёросын 1–2 пӧсьтолэзе ортчоз, ивортэ Удмуртиысь йӧскалык политикая министерстволэн пресс-службаез. «Окно в небо» фестиваль Россиысь тодмо этнографез Дмитрий Зеленинэз буре вайыса радъяськылэ. Со вордскиз Дэри ёросысь Люк черкогуртын, черкын ужасьлэн трос нылпиё начар улӥсь семьяяз. Вордскем шаерезлэн историеныз тунсыкъяськемез сое тодос удысэ вуттӥз: 20-тӥ даурлэн шораз со Харьковысь но Ленинградысь университетъёсын дышетӥз, СССР-ысь Тодосъя академилэн член-корреспондентэз вал. Туэ фестиваль гур дурын кырӟанъёслы сӥземын луоз. Ужрадэ пыриськозы Удмуртиысь, Коми элькунысь, Карелиысь, Марий Элысь, Чувашиысь, Москва но Смоленск улосвылъёсысь, Эстониысь фольклор коллективъёс. Фестиваль улсын ужалозы егитъёслэн этно-площадказы, чеберлыко киужъёсъя адӟытон, калыклэн чеберлыкъя творчествоезлы сӥзем фестивальёсты азинтон ужпумъёсъя лаборатория, «Зеленин лыдӟонъёс» конференци, Электроники ди-джейёсын этнодискотека. Тегъёс: Лулчеберет Науканотехника Удмуртия автозавод этнография  